D Herusgoob vom Almanach isch aber zugunste von ere Usstellig ufgschobe worde. Die ersti vo de beide Usstellige vom Blaue Reiter het vom 18. Dezämber 1911 bis zum 1. Januar 1912 in dr Modärne Galerii Heinrich Thannhauser z Münche stattgfunde. Dr Klee het denn nüt usgstellt, in dr zweite Usstellig, wo vom 12. Februar bis zum 18. März 1912 in dr Galerii Goltz stattgfunde het, si 17 grafischi Arbeite von em zeigt worde. Die zweiti Usstellig het programmatisch Schwarz-Weiß gheisse, wil si usschliesslig Druckgrafik berücksichtigt het.[17] Dr Kandinsky und dr Marc hai dr Almanach Der Blaue Reiter, wo scho 1911 blant gsi isch, im Mai 1912 im Piper Verlag usegee, und din si mehreri Wärk vom Klee reproduziert worde. Gliichzitig het dr Kandinsky sini kunsttheoretischi Schrift Über das Geistige in der Kunst publiziert.[18]